Publication: Magyar Közlöny
Issue: MK-2001-28 (Year: 2001, Number: 28)
Era: 1990-2004
Section: [2. számú melléklet a 28/2000. (IX. 21.) OM rendelethez]
Paragraph Index: 289

12. évfolyam Közlekedési szakmacsoportos alapozó ismeretek 160 óra Közlekedési szakmacsoportos alapozó gyakorlatok 96 óra Elmélet és gyakorlat 256 óra KÖZLEKEDÉSI SZAKMACSOPORTOS ALAPOZÓ ISMERETEK 11—12. évfolyam Célok és feladatok A szakmacsoportos alapozó oktatás lehetőséget nyújt a választott szakmacsoport közös szakmai elméleti és gyakorlati ismereteinek elsajátítására, a készségek, képességek fejlesztésére, az érettségire való felkészülésre, a pályaválasztási döntés, illetve a szakirányú felsőfokú továbbtanulás előkészítésére és az érettségi utáni szakképzés megalapozására. A tantárgy célja, hogy bővítse, rendszerezze és mélyítse el a közismereti és a szakmai orientációs tantárgyak keretében tanultakat, fejlessze, alapozza meg a szakmai műveltséget. A Közlekedési szakmacsoportos alapozó ismeretek tanításának célja a szakközépiskolákban az, hogy az általános természeti és gazdasági földrajzi ismeretekre alapozva megismertesse a közlekedés folyamatainak térbeli eloszlását, a közlekedési alágazatok és a természeti-gazdasági földrajzi tényezők kölcsönhatását, a különböző szállítási módok kapcsolódási pontjait, a belföldi és nemzetközi szállítási útvonalakat. Hívja fel a tanulók figyelmét a szakma sajátosságaira és keltse fel irántuk az érdeklődésüket. Mutassa be a közlekedési pályák szépségeit, hasznosságát, nehézségeit és a fejlődés irányát. Járuljon hozzá a többi szakmai tantárgy megalapozásához és az általános műveltség kiszélesítéséhez. Segítse a tanulókat saját érdeklődési körük felismerésében és a leendő szakmájuk helyes, egyéniségüknek megfelelő kiválasztásában, egyéni életpályájuk reális megtervezésében. A tanulók sajátítsák el az alapvető szakmai nyelvet, a szakmai idegen nyelvet, és ismerjék fel az idegen nyelv használatának jelentőségét és fontosságát szakmájukban. Neveljen a szakmai tevékenységekkel kapcsolatban tudatos, felelősségteljes magatartásra, alakítsa ki a tanulókban a pontos és minőségi munkavégzés igényét, segítsen felismerni a környezet védelmének fontosságát. A tanulókban tudatosítsa a közlekedés „veszélyes üzem” voltát, alakuljon ki bennük a fokozott felelősségteljes magatartás. Fejlesztési követelmények A tantárgy tanulása során fejlődjenek ki a tanulókban a szakmai tantárgyak tanulásához szükséges képességek, az ismeretelemző-értékelő, szintetizáló, általánosító gondolkodás, a problémamegoldó képesség. Alakuljon ki bennük érdeklődés a szakmacsoport iránt, a folyamatos szakmai önképzés igénye, a környezet fokozott védelmének igénye. Használják helyesen a feladatok megoldásában a választott szakma speciális ismereteit, a tanult szakmai idegen nyelvet. 2001/28/II. szám A tantárgy tanulása során a tanulók váljanak képessé az aktuális fuvarozási útvonalak felismerésére és megtervezésére, a közlekedéssel kapcsolatos jogi problémák felismerésére és jogszerű megoldására, az információk helyes értelmezésére, az ismeretek alkalmazására. A tantárgyak tanulásával kapcsolatos tevékenységük során szokják meg az önálló tanulást, az önművelést, az önálló feladatmegoldást, a szakma fejlődésének figyelemmel kísérését. Ismerjék meg, fogadják el és tudatosan alkalmazzák a szakmai tevékenység végzéséhez szükséges magatartási szabályokat, magatartásformákat. Értsék meg a közlekedés és szállítás veszélyeit, kockázatait, érezzék át saját személyes felelősségüket, lássák meg a környezet, a technika, a szakma mögött az embert és a természetet, tiszteljék annak értékeit, ismerjék fel és utasítsák el a környezetszennyező, természet- és egészségkárosító tevékenységeket, az ilyen magatartást. A tanult idegen nyelven szóban és írásban nyelvtanilag is helyesen tudják alkalmazni a megtanult szavakat és kifejezéseket a vasúti, közúti és a vízi közlekedéssel kapcsolatosan.

Source: https://magyarkozlony.hu/hivatalos-lapok/34145cd25f9aa7ec2c8d6c5ee639013ee7e5234a/dokumentumok/c584b63fa3f2af6403fc7b320a4aba8f77c332a0/letoltes